Itt az enyhülés: teljesen megváltozik az időjárás - Terasz | Femina
Hétvégén jön az enyülés
Hamarosan kettészakad az ország, van, ahol kánikula lesz, van, ahol kellemes tavaszi idő. Utolsókat rúgja a forróság.
Hétvégén jöhet végre az enyhülés, így hamarosan véget érhet az extrém hőség. Ennek alighanem azok is örülnek, akik szeretik a meleget. Ugyanakkor, ahogy az lenni szokott, sok-sok vihar hozza el a kellemesebb időt. Mától bármikor leszakadhat az ég az ország egész területén.
Ma a legalacsonyabb éjszakai hőmérséklet 18 és 23 fok között alakul. A legmagasabb nappali hőmérséklet 30 és 36 fok között várható, de északnyugaton 30, 32 fok valószínű - írja az OMSZ.
A napsütés mellett egyre több gomolyfelhő képződik, és szórványosan - kisebb eséllyel az Alföld délkeleti részén - zápor, zivatar is várható.
Szombaton aztán a sok napsütés mellett délután az Alföld kivételével erőteljes nappali gomolyfelhő-képződés várható, és főként északon és a Nyugat-Dunántúlon zápor, zivatar is valószínű. A legalacsonyabb éjszakai hőmérséklet 17 és 23, a legmagasabb nappali hőmérséklet 33 és 37 fok között alakul.
Vasárnap aztán már érezhető lesz a változás: a többnyire gyengén felhős, napos órák után északnyugat felől átmenetileg mindenütt erősen megnövekszik a felhőzet, és több helyen várható zápor, zivatar. Az északnyugatira forduló szél időnként megerősödik, zivatarok környezetében átmenetileg viharos széllökések is lehetnek. A legalacsonyabb éjszakai hőmérséklet 17, 22 fok között, a legmagasabb nappali hőmérséklet északnyugaton 24, délkeleten 30 fok körül alakul.
Hétfőn aztán kettészakad az ország hőmérséklet tekintetében, az északnyugati és délkeleti hőmérséklet között 10 foknál is nagyobb eltérés lehet. Míg Sopron környékén ekkor már csak 23 fok valószínű, Békéscsabán még 34 fok várható. A hosszú távú előrejelzések szerint a jövő héten 25 fok körüli hőmérsékleti csúcsok várhatóak, és az esőfelhők is elhagyják keddre az országot.
Aki hétvégén a Balatonban keresne enyhülést, és elkerülik a viharok, ne számítson arra, hogy lehűti a tó vize, ugyanis az már most 30 fokos. A Velencei-tó ennél valamivel hűvösebb.